
[1] Senātā saņemta pieteicēja – [Uzvārds] individuālā uzņēmuma „[Nosaukums]” – blakus sūdzība par Administratīvās apgabaltiesas tiesneša 2026.gada 11.marta lēmumu, ar kuru atteikts pieņemt izskatīšanai pieteikumu par administratīvās lietas Nr. A420196319 jaunu izskatīšanu daļā, kurā tiesvedība noslēgusies, sakarā ar jaunatklātiem apstākļiem.

[2] Pārsūdzētajā tiesneša lēmumā atzīts, ka pieteicēja norādītie apstākļi 
nav atzīstami par jaunatklātiem apstākļiem Administratīvā procesa likuma 353.panta izpratnē.
Tiesnesis secināja, ka pieteicēja apgalvojums par būvprojekta izmaiņu detālrasējuma kopijas viltojumu nav atzīstams par jaunatklātu apstākli, jo informācija par rasējumā norādītajām augstuma atzīmēm tiesai bija zināma jau lietas izskatīšanas laikā, turklāt pierādījuma viltojuma fakts nav konstatēts tiesību normās noteiktajā kārtībā. Pieteikumā norādītais apstāklis par nepareizi izprojektētu ietves apmales augstumu, ko, pieteicēja ieskatā, apliecina atbildētājas iesniegtais būvuzrauga viedoklis, kā arī iebildumi par lietā esošo fotoattēlu izmantojamību kā pierādījumiem ir uzskatāmi par pieteicēja papildu argumentiem, nevis lietas faktiskajiem apstākļiem, kas varētu būt pamats lietas izskatīšanai no jauna. Savukārt apstāklis, ka būvdarbu sanāksmes tika protokolētas un lietā nav iesniegti visi sanāksmju protokoli, tiesai bija zināms jau lietas izskatīšanas laikā.

[3] Visupirms senatoru kolēģija uzskata par nepieciešamu vērst pieteicēja uzmanību, ka lietas jauna izskatīšana sakarā ar jaunatklātiem apstākļiem ir īpašs izņēmuma instruments, kas pieļauj spēkā stājušos nolēmumu pārskatīšanu tikai konkrētu likumā paredzētu izņēmuma apstākļu – jaunatklātu apstākļu – dēļ. Tiesas nolēmumiem, kas stājušies spēkā, ir likuma spēks, un tiesiskās stabilitātes princips nepieļauj lietas izskatīšanu no jauna ikreiz, kad procesa dalībnieks vēlas izvirzīt jaunus argumentus, iesniegt jaunus pierādījumus vai panākt citādu jau izvērtētu apstākļu novērtējumu 
(Senāta 2021.gada 10.decembra lēmuma lietā Nr. SKA-1300/2021, ECLI:LV:AT:2021:0915.A420327516.16.L, 3. un 4.punkts, 2020.gada 17.novembra lēmuma lietā Nr. SKA-1512/2020, ECLI:LV:AT:2020:1117.A420216616.17.L, 7.punkts).
Par jaunatklātiem apstākļiem Administratīvā procesa likuma 353.panta izpratnē atzīstami tikai tādi fakti, kas pastāvēja lietas izskatīšanas laikā, bet nebija zināmi tiesai un kuriem varēja būt nozīme lietas izlemšanā. Savukārt jauni dokumenti, jauni pierādīšanas līdzekļi, papildu argumenti vai apsvērumi, kas vienīgi pamato vai pastiprina jau iepriekš paustus iebildumus, paši par sevi nav uzskatāmi par jaunatklātiem apstākļiem (Senāta 2015.gada 28.oktobra lēmuma lietā Nr. SKA-1362/2015, A420494213, 7.punkts).

[4] Senatoru kolēģija piekrīt tiesneša secinājumam, ka pieteicēja iebildumi par fotoattēliem nevar būt pamats lietas izskatīšanai no jauna. No blakus sūdzības izriet, ka pieteicējs jau iepriekš tiesvedībā ir apstrīdējis šo dokumentu ticamību un izmantošanu pierādīšanā un norādījis uz to gan apelācijas, gan kasācijas instances tiesai. Tādējādi šie iebildumi ir vērtējami vien kā centieni pārskatīt no jauna lietu daļā, kurā tiesvedība jau ir noslēgusies. 
Arī blakus sūdzībā norādītie argumenti saistībā ar būvuzrauga [pers. A] paskaidrojumu un tā nozīmi ir vērsti uz jau izspriesta jautājuma apstākļu pārvērtēšanu un pieteicēja pozīcijas papildināšanu ar jauniem argumentiem. Proti, pieteicējs, atsaucoties uz būvuzrauga paskaidrojumu, apstrīd tiesas iepriekš izdarītos secinājumus par būvprojekta grozījumu nepieciešamības cēloņiem un būvniecības procesa norisi. Tomēr jauns paskaidrojums vai atšķirīgs skatījums uz pabeigtā lietā vērtētajiem apstākļiem pats par sevi nevar veidot jaunatklātu apstākli Administratīvā procesa likuma 353.panta izpratnē.

[5] Pieteicējs blakus sūdzībā atzīst, ka pierādījums – būvprojekta izmaiņu detālrasējums – likumā noteiktā kārtībā ar spēkā stājušos spriedumu krimināllietā nav atzīts par viltotu. Līdz ar to nav šaubu, ka pieteicēja uzskats, ka minētais pierādījums esot viltots, nav jaunatklāts apstāklis Administratīvā procesa likuma 353.panta izpratnē. Savukārt pārējie blakus sūdzībā šajā sakarā norādītie iebildumi, piemēram, par to, ka tiesa nav vērtējusi dažādo detālrasējuma kopiju atšķirības, kā arī nepamatoti ņēmusi vērā atbildētājas iesniegto dokumenta kopiju, atstājami bez ievērības, jo pēc būtības ir vērsti uz pierādījumu un tiesas izdarīto secinājumu pārvērtēšanu, un, kā jau norādīts iepriekš, tam lietas jaunas izskatīšanas sakarā ar jaunatklātiem apstākļiem institūts nav paredzēts.

[6] Attiecībā uz būvsanāksmju protokoliem pieteicējs norāda, ka tiesa, izskatot lietu pēc būtības, nav pienācīgi pārbaudījusi lietas materiālus, kļūdaini uzskatījusi, ka visi protokoli atrodas lietā, kā arī nav rīkojusies atbilstoši pieteicēja lūgumiem noskaidrot un izvērtēt šo protokolu nozīmi. Pieteicēja ieskatā vēlāk iegūtie protokoli satur būtisku informāciju par būvniecības procesa norisi un atbildētājas rīcību, kas varētu ietekmēt lietas iznākumu.
Senatoru kolēģija norāda, ka minētie pieteicēja iebildumi pēc būtības ir vērsti uz pieteicēja ieskatā tiesas pieļautiem procesuāliem pārkāpumiem lietas izskatīšanas gaitā, tostarp uz tiesas veikto pierādījumu pārbaudi un lietas apstākļu noskaidrošanas pilnīgumu. Tomēr tas, ka tiesa nav rīkojusies tā, kā pieteicējs uzskata par pareizu, var būt apelācijas vai kasācijas instancē vērtējams jautājums, nevis jaunatklāts apstāklis Administratīvā procesa likuma 353.panta izpratnē. Turklāt pieteicējs blakus sūdzībā pats norāda, ka uz šiem apstākļiem ir vērsis uzmanību jau kasācijas sūdzībā. Līdz ar to nav pamata secināt, ka tiesai lietas izskatīšanas laikā nebija zināms apstāklis, ka būvdarbu sanāksmes tika protokolētas un ka lietā nav iesniegti visi sanāksmju protokoli. Tas vien, ka kasācijas instances tiesa nav sniegusi pieteicēju apmierinošu vērtējumu attiecīgajiem iebildumiem vai nav tos aplūkojusi tādā apjomā, kādu pieteicējs uzskata par nepieciešamu, nerada jaunatklātu apstākli Administratīvā procesa likuma 353.panta izpratnē.
Tāpat nav nozīmes arī pieteicēja argumentiem par to, ka attiecīgie protokoli viņa rīcībā nonākuši tikai pēc lietas izskatīšanas, proti, 2026.gada janvārī. Jauni pierādījumi paši par sevi nav atzīstami par jaunatklātiem apstākļiem, un par jaunatklātiem apstākļiem nav atzīstami arī apstākļi, kas kavējuši šādus pierādījumus iegūt vai iesniegt agrāk. Lietas jauna izskatīšana sakarā ar jaunatklātiem apstākļiem nav instruments, lai procesa dalībnieks īstenotu procesuālās tiesības un pienākumus saistībā ar lietā nepieciešamo apstākļu pierādīšanu, kas bija veicama jau sākotnējās lietas izskatīšanas gaitā (Senāta 2025.gada 13.novembra lēmuma lietā Nr. SKA-901/2025, ECLI:LV:AT:2025:1113.A420306322.24.L, 6.punkts).

[7] Apkopojot minēto, blakus sūdzībā nav norādīti tādi argumenti, kas liktu apšaubīt tiesneša lēmuma pareizību. Pieteicēja blakus sūdzība ir acīmredzami nepamatota, un tas atbilstoši Administratīvā procesa likuma 320.1pantam (citstarp noteic, ka tiesnešu kolēģija var pieņemt vienbalsīgu lēmumu par atteikšanos izskatīt blakus sūdzību, ja tā ir acīmredzami nepamatota) ir pamats atteikumam to izskatīt.

Pamatojoties uz Administratīvā procesa likuma 320.1pantu un 324.panta pirmo daļu, senatoru kolēģija

nolēma

atteikt izskatīt [Uzvārds] individuālā uzņēmuma „[Nosaukums]” blakus sūdzību par Administratīvās apgabaltiesas tiesneša 2026.gada 11.marta lēmumu.

Lēmums nav pārsūdzams.

